《赠徐白舫吏部》
清代·陈鸿墀

男儿堕地须钱刀，坐纵千古钱神豪。纷纷俗子何足数，呼叱奇杰同儿曹。

南州徐君今孺子，雅擅洪笔驱风骚。诗宗韦柳足高格，真趣亦近柴桑陶。

曹司趋走未十载，上官不喜同官嘲。仓庾之职不称意，一朝徒步还东皋。

先生风义凌云霄，迥如孤鹤不可招。自非寒饿受驱迫，肯以玉貌来尘嚣。

嗟予坎壈略相似，七年史馆侪宫僚。朱云屡忤贵人贵，仲舒独抗骄王骄。

中书君今老且秃，排挤出力烦中朝。上书光范陋轩冕，拂衣萧育归衡茅。

归来谢客合高卧，亦复万里浮轻舠。半生强项忽低首，感君令我心烦忉。

我知造物忌孤洁，况有笔舌能诛褒。诋诃公卿及将相，粪土朱紫兼麾旄。

傥教饱食逞胸臆，世界不足尝毫毛。天公欲贬壮士骨，妻子坐折高人腰。

予之齿者必去角，人生快意安能遭。岂知倔强性到底，千磨万折终不摇。

君也负米乞友助，岂学雁鹜吞腥臊。授徒我自食我力，讵必千万书黄标。

心能不贪气益壮，我自有主神难操。君闻我言释然喜，手擘鲜荔倾香醪。

片帆高挂豫章去，我亦归溯之江涛。鸡虫得失太琐碎，出门一笑苍天高。

作者简介：陈鸿墀，字范川，嘉善人。嘉庆乙丑进士，改庶吉士，授编修，罢起，授内阁中书。有《抱箫山道人遗稿》。